OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Evropska unija (v nadaljnjem besedilu: EU) in Združene države Amerike (v nadaljnjem besedilu: ZDA) sta od leta 1998 strateški partnerici na področju raziskav. Prvi dvostranski „Sporazum o znanstvenem in tehnološkem sodelovanju med Evropsko skupnostjo in Vlado Združenih držav Amerike“ (v nadaljnjem besedilu: Sporazum) je bil podpisan 5. decembra 1997 v Washingtonu in je začel veljati 14. oktobra 1998. Sporazum je bil od takrat trikrat podaljšan, in sicer leta 2003, leta 2008 in leta 2013, vsakič za nadaljnjih pet let. Ob drugem podaljšanju je bila vključena sprememba, in sicer so bile na seznam področij dejavnosti sodelovanja (člen 4) dodane raziskave na področju varnosti in vesolja.

Člen 12(b) Sporazuma določa: „Ta sporazum se sklene za začetno obdobje petih let. Po pregledu s strani pogodbenic v zadnjem letu vsakega naslednjega obdobja se lahko sporazum s pisnim dogovorom med pogodbenicama podaljša in lahko dopolni za naslednjih pet let.“

Sedanji sporazum preneha veljati 14. oktobra 2018.

Služba Komisije je izvedla oceno razvoja sodelovanja z ZDA in njegovega prispevka k ciljem strategije za mednarodno sodelovanje. Ocena je jasno pokazala, da je Sporazum pomemben okvir, ki olajšuje sodelovanje med EU in ZDA na skupnih prednostnih področjih znanosti in tehnologije ter prinaša koristi obema stranema. Glavni instrument za sodelovanje je okvirni program EU za raziskave in inovacije.

EU z ZDA na področju znanosti, tehnologije in inovacij sodeluje tesnejše kot s katero koli drugo neevropsko državo. Med tretjimi državami, ki niso pridružene programu Obzorje 2020, so ZDA daleč najdejavnejša država doslej. To velja za višino vzajemnih naložb v raziskave in razvoj, pretok znanstvenikov, obseg dejavnosti sodelovanja ter število skupnih publikacij in patentov. Tako povezovanje na področju znanosti, tehnologije in inovacij kaže, kako močne so naše gospodarske vezi z ZDA. Če ZDA in EU uspeta najti poti do plodovitega razvoja skupnih prizadevanj, lahko prispevata h gospodarski rasti in delovnim mestom, večji kakovosti življenja in skupnim rešitvam za svetovne izzive.

Med mnogimi dosežki, ki jih je omogočilo sodelovanje med EU in ZDA na področju znanosti in tehnologije, sta podpis Galwayske izjave maja 2013 in ustanovitev zavezništva za raziskovanje Atlantskega oceana. Od takrat je sodelovanje pri raziskovanju morij in Arktike vse močnejše in mednarodno priznano po vsem svetu. Različne delovne skupine v okviru zavezništva za raziskovanje Atlantskega oceana so dosegle vrhunske rezultate na različnih področjih sodelovanja, kot so kartiranje morskega dna, sistemi opazovanja, akvakultura, ozaveščenost o oceanih, zdravje oceanov in stresorji.

Zato je v interesu EU podaljšati „Sporazum o znanstvenem in tehnološkem sodelovanju med Evropsko skupnostjo in Vlado Združenih države Amerike“ za nadaljnje petletno obdobje. Na srečanju skupne posvetovalne skupine EU-ZDA, ustanovljene s Sporazumom, ki je potekalo 23. oktobra 2017, sta pogodbenici potrdili svojo namero, da podaljšata Sporazum, in se glede na dosedanji uspeh, dosežen pri usklajevanju programov, strinjali o nadaljevanju sodelovanja. Pogodbenici sta priznali ključno vlogo raziskav in inovacij pri ustvarjanju delovnih mest in gospodarske rasti ter se strinjali, da je čezatlantsko sodelovanje na področju raziskav poglavitni vir novih tehnologij in znanstvenih odkritij že več kot stoletje. Podaljšani sporazum bi moral biti vsebinsko enak sedanjemu, o čemer se je tudi razpravljalo in dogovorilo s sogovorniki iz ZDA.

•Skladnost z veljavnimi predpisi s področja zadevne politike